Layang-layang

Layang-layang, layangan, atau wau (nan disabuik di sabagian wilayah Samananjuang Malaya) marupoan lembaran bahan tipih bakarangko nan ditabangkan ka udaro dan tahubuang jo tali atau banang ka daratan atau pangandali. Layang-layang mamanfaatkan kakuatan hambuihan angin sabagai alaik pangangkeknyo. Dikana lueh di saluruah dunia sabagai alaik pamainan. Layang-layang dikatahui punyo juo fungsi ritual, alaik bantu mamancing atau manjarek, manjadi alaik bantu panalitian ilmiah, sarato media energi alternatif.

Fungsi 
Tadapek babagai tipe layang-layang untuak pamainan (di Sunda disabuik juo jo istilah maen langlayangan). Nan paliang umum adolah layang-layang hieh (dalam bahaso Betawi disabuik koang) jo layang-layang aduan (lago). Tadapek pulo layang-layang nan diagia sandaringan nan dapek mangaluaaan bunyi atau suaro katiko dihambuih angin. Layang-layang lago biasonyo dimainkan dek anak-anak pado maso pancaroba karano kueknyo angin nan bahambuih pado maso itu.

Di babarapo daerah Nusantara, layang-layang dimainkan sabagai bagian dari ritual tatantu, biasonyo takaik jo proses budidaya patanian. Layang-layang paliang sederhana tabuek dari halaian daun nan diagia karangko dari bambu, kamudian diikek dengan serat rotan. Layang-layang samacam iko masih dapek dijumpai di Sulawesi. Diduga babarapo bantuak layang-layang tradisional asa Bali bakambang dari layang-layang daun karano bantuak ovalnyo nan manyarupoi daun.

Sijarah 
Catatan partamo nan manyabuikan pamainan layang-layang adolah dokumen dari Cino sakitar 2500 Sabalum Masehi. Sadangkan panggambaran layang-layang tatuo adolah dari lukisan guo pariode mesolitik di pulau Muna, Sulawesi Tenggara, nan alah ado sajak 9500-9000 tahun SM. Lukisan tasabuik manggambarkan layang-layang nan disabuik kaghati, nan masih digunoan dek urang-urang Muna modern. Layang-layang tabuek dari daun kolope (umbi hutan) untuak layar induak, kulik batuang sabagai bingkai, jo serat naneh hutan nan dililiekan sabagai tali, meskipun layang-layang modern manggunoan senar sabagai tali. Diduga tajadi pakambangan nan saliang bebas antaro tradisi di Cino jo di Nusantara karano di Nusantara banyak ditemuan bantuak-bantuak primitif layang-layang nan tabuek dari daun-daunan. Di kawasan Nusantara sendiri catatan partamo manganai layang-layang adolah dari Sijarah Melayu (Sulalatus Salatin) (abaik ka-17) nan mancaritoan suatu festival layang-layang nan diikuti dek saurang panguaso karajaan.

Dari Cino, pamainan layang-layang manyebar ka Barat hinggo kamudian populer di Eropa.

Layang-layang terkenal katiko dipakai dek Benjamin Franklin katiko inyo tangah mampalajari petir.

Rujuakan